**К ОПУБЛИКОВАНИЮ**

КОМИ РЕСПУБЛИКАЛӦН

**ОЛАНПАС**

**Коми Республикаын нӧбасьӧмсӧ искусственнӧя дугӧдны**

**ышӧдӧмысь ӧлӧдӧм йылысь**

Примитӧма Коми Республикаса

Каналан Сӧветӧн 2024 вося лӧддза-номъя тӧлысь 14 лунӧ

**1 статья**

1. Коми Республикаын нӧбасьысь аньӧс нӧбасьӧмсӧ искусственнӧя дугӧдны ышӧдӧмсӧ лыддьӧны семьялы, мамлунлы, батьлунлы да челядьдырлы грӧзӧн.

2. Коми Республика зільӧ лӧсьӧдны семьялы, мамлунлы, батьлунлы да челядьдырлы безопаснӧй гӧгӧртас, оз лэдз паськӧдны россияса войтырлы бокӧвӧй да россияса йӧзкотырӧс жугӧдан мӧвпъяс да донаторъяс серти системаяс, сы лыдын эгоизм паськӧдӧм, быдтор вӧчны лэдзӧм, мывкыдтӧмлун паськӧдӧм, олӧм естественнӧя водзӧ нуӧдӧмсӧ, уна челядь быдтӧмлысь тӧдчанлунсӧ киритӧм.

**2 статья**

1. Коми Республикаын видзӧны нӧбасьысь аньӧс нӧбасьӧмсӧ искусственнӧя дугӧдны ышӧдӧмысь. Коми Республикаын оз позь ышӧдны нӧбасьысь аньӧс искусственнӧя дугӧдны нӧбасьӧмсӧ.

2. Нӧбасьысь аньӧс нӧбасьӧмсӧ искусственнӧя дугӧдны ышӧдӧм улын гӧгӧрвосьӧ вӧчӧмторъяс збыльмӧдӧм сы могысь, медым вӧйпӧдӧмъясӧн, вӧзйӧмъясӧн, ылӧдлӧмӧн, пӧрйӧдлӧмӧн мырдӧн тшӧктыны нӧбасьысь аньлы искусственнӧя дугӧдны нӧбасьӧмсӧ.

3. Оз ло нӧбасьысь аньӧс нӧбасьӧмсӧ искусственнӧя дугӧдны ышӧдӧмӧн врачӧн нӧбасьысь аньлы (либӧ мӧд мортлы, кодлӧн Россия Федерацияса оланпастэчас серти эм нӧбасьӧмсӧ искусственнӧя дугӧдӧм серти медицина отсӧг сетӧм вылӧ юӧртӧмӧн асвӧляысь сӧгласлун кырымалӧм вылӧ инӧд), а сідзжӧ мортлы, кодлы врачлысь гусятор видзӧм йылысь оланпастэчас серти вермӧны сетны нӧбасьысь аньлӧн дзоньвидзалун йылысь тӧдмӧгъяссӧ, сы йылысь юӧртӧм, мый эмӧсь нӧбасьӧмсӧ искусственнӧя дугӧдӧм вылӧ медицина петкӧдласъяс, кутшӧмъясӧс пыртӧма федеральнӧй олӧмӧ пӧртысь власьт уполномочитӧм органӧн урчитан лыддьӧгӧ, да (либӧ) социальнӧй петкӧдласъяс, кутшӧмъясӧс урчитӧма Россия Федерацияса Веськӧдлан котырӧн, гражданалысь дзоньвидзалунсӧ видзӧм йылысь федеральнӧй оланпастэчас серти.

**3 статья**

 Нӧбасьысь аньӧс нӧбасьӧмсӧ искусственнӧя дугӧдны ышӧдӧмысь кыскӧны административнӧй кывкутӧмӧ «Коми Республикаын административнӧй кывкутӧм йылысь» Коми Республикаса Оланпас серти.

4 статья

Тайӧ Оланпасыс вынсялӧ сійӧс официальнӧя йӧзӧдан лун бӧрын дас лун кольӧм мысти.

Коми Республикаса Юралысь В. В. Уйба

Сыктывкар

2024 вося лӧддза-номъя тӧлысь 19 лун

32-РЗ №